Biķernieku mežs
Šis raksts ir par mežu Rīgā. Par citām jēdziena Biķernieki nozīmēm skatīt nozīmju atdalīšanas lapu. Biķernieku mežs jeb Biķernieki ir priežu mežs Rīgā starp Mežciemu, Teiku, Purvciemu un Šmerli. Meža platība ir aptuveni 642 hektāri. Tajā atrodas Linezers, Biķernieku kompleksā sporta bāze, Rīgas Austrumu Klīniskās universitātes slimnīcas Infektoloģijas centrs, Biķernieku slimnīca, bijusī Linezera slimnīca (tagad Zemessardzes 1. brigāde), kā arī Otrā pasaules kara upuru kapi (Biķernieku memoriāls). Pavisam Biķernieku mežā atzīmētas 55 masu apbedījumu vietas. Mežā ir vairākas kāpu grēdas, augstākais pacēlums ir atsevišķi stāvošais Bākas kalns (21 m vjl.) Tā pakājē atrodas daļa no Biķernieku memoriāla masu kapiem. Caur mežu ved Mežtaka un tās alternatīvie maršruti. Biķernieku un blakus uz ziemeļaustrumiem esošajā Šmerļa mežā vietām sastopama aizsargājamā meža silpurene, kuras populāciju apdraud meža aizaugšana un atpūtnieki.